दू महीना तांय जेना गाँव में मेला लगले रहलै। एक तरफ शिवाला बनतें रहलै आरो सटले दूसरोॅ तरफ पंचकोठरी इस्कूल। एक भवन में दू-दू इस्कूल। एक कन्या पाठशाला, दूसरोॅ बालपाठशाला। एक्के गुरूआइन बनलै सरबतिया आरो दूसरो के गुरु भदवा चन्दर।
शिवाला के पूरा होत्हैं वैमें पहिलोॅ पूजा देलेॅ छेलै धनुक लाल, मंदिर के पुजारी बनी केॅ आरो जे पहिलोॅ यज्ञ होलोॅ छेलै, ऊ चन्दर-सरबतिया के ब्याह के.
मुखिया जी अपन्है नेता-पातोॅ सौंसे गाँव-टोला में बँटवैलेॅ छेलै। आसपास के इलाका के कै नामी-गिरामी लोगो उपस्थित होलोॅ छेलै। खाली धनुक लाल के घरे में जोॅर-जनानी के गीत नै गूंजलोॅ छेलै। मुखिया जी के घरोॅ में भी गीत-नाद गूंजलोॅ छेलै,
गंगा बही गेल जमुना गे बेटी,
आय ऊ इस्कूल के पास की नै छै। बहुत बड़ोॅ खेल के मैदान, पुस्तकालय, प्रयोगशाला। आरो की-की नै। भदवा चन्दर आरो सरबतिया नें मुखिया जी के मुखिया नै रहला के बाद भागलपुर-पटना दौड़ी-दौड़ी केॅ हौ सब काम करी देलकै, जेकरोॅ कल्पना दस मुखियौं मिली केॅ नै करेॅ पारेॅ।
भदवा चन्दर आरो सरबतिया के कारण ऊ गाँव धरती पर स्वरगोॅ के डीह ही बनी गेलोॅ छै। दोनों के कारण आय सब्भे के मुँहोॅ पर एक्के गीत रहै छै,
फुटलोॅ छै किरण एक सरङोॅ के कोरोॅ पर!
